Laugardaginn 21. febrúar var ferðinni heitið á Laugarvatnsfjall . Í staðinn fyrir að leiða hópinn upp á fjall ákváðu fararstjórarnir Haraldur og Örvar að leiða hópinn um ævintýralegt Stóragilið sem þeir þekkja vel úr æsku . Í gilinu er gengið inn í ævintýraheim þar sem himinbjörgin gnæfa yfir manni , klettasyllur og drangar draga skarpar línur og ómurinn berst úr álfakirkjunni . Í vetrarbúningi skartar gilið risa grýlukertum innan um snævi þakið stórgrýtið . Trúlofunarhríslan varð á vegi göngugarpana áður en þeir nutu næringar og hvíldar í Stórahelli en stærðarinnar snjóskafl fór langt með að loka gríðarstórum hellismunnanum . Eftir giljaævintýrið var skógargatan ofan Laugarvatns gengin út að styttunni af Jónasi frá Hriflu , þaðan niður að gamla Héraðsskólanum sem er eitt fegursta hús á Íslandi . Þar var hópmyndin tekin . Óvenjuleg " toppamynd " í þetta skipti en fullkomlega í takt við daginn þar sem fegurðin í þetta skipti var ekki síst fólgin í kaupstaðnum og umhverfi hans . Eftir göngu var öllum hópnum boðið í kaffiboð í Stöng en Haraldur Matthíasson fv. menntaskólakennari og Kristín S. Ólafsdóttir , föðurafi og amma Haralds og Örvars , byggðu Stöng og fluttu þangað inn árið 1955 . Börnin þeirra , Jóhanna , Ólafur og Þrúður voru í hópnum og rifjuðu upp sögu hússins ásamt öðru .